2 दिन पहले भाजपा छोड़ी थी; राज्य की 40 से ज्यादा सीटों पर चुनाव लडे़गी NCP
Laxman Savadi Joins Congress; Karnataka Assembly Election 2022 BJP Candidates List Controversy कर्नाटक के कांग्रेस चीफ डीके शिवकुमार ने शुक्रवार को पूर्व डिप्टी सीएम लक्ष्मण सवाडी का पार्टी में स्वागत किया। सवाड़ी आज कांग्रेस पार्टी ज्वाइंन कर रहे हैं।
कर्नाटक के पूर्व डिप्टी सीएम लक्ष्मण सवाडी शुक्रवार को कांग्रेस पार्टी में शामिल हो गए। कांग्रेस चीफ डीके शिवकुमार ने उनका पार्टी में स्वागत किया और यह दावा किया कि आने वाले दिनों में कई भाजपा नेता कांग्रेस पार्टी में शामिल होंगे। लक्ष्मण सवाडी ने बुधवार को टिकट ना मिलने के चलते विधायक पद और बीजेपी की सदस्यता से इस्तीफा दे दिया था।
उधर, राहुल गांधी और मल्लिकार्जुन खड़गे से शरद पवार की मुलाकात के एक दिन बाद NCP ने कर्नाटक की कई सीटों पर चुनाव लड़ने का फैसला लिया है। पार्टी ने कहा कि वह 40-45 सीटों पर चुनाव लड़ने की योजना बना रहे हैं। वे ऐसी सीटों पर चुनाव लड़ेंगे जहां BJP, कांग्रेस और JDS के बीच त्रिकोणीय मुकाबला है।
JDS ने जारी की उम्मीदवारों की दूसरी लिस्ट
JDS पार्टी ने उम्मीदवारों की दूसरी लिस्ट जारी कर दी है। इस लिस्ट में पार्टी ने 49 उम्मीदवारों के नाम जारी किए हैं। पहली लिस्ट में पार्टी ने 93 उम्मीदवारों के नाम जारी किए थे।
पूर्व डिप्टी सीएम बोले- भाजपा केवल सत्ता की राजनीति कर रही है
पूर्व डिप्टी सीएम लक्ष्मण सावदी ने कहा कि BJP अपने सिद्धांतों का पालन नहीं कर रही है, केवल सत्ता की राजनीति कर रही है। पुरानी भाजपा कहीं नजर नहीं आ रही, वे किसी भी कीमत पर सत्ता में रहना चाहते हैं। हमें कांग्रेस पार्टी को मजबूत करना है।
इनके अलावा विधायक एमपी कुमारस्वामी भी गुरुवार को भाजपा छोड़ चुके हैं। आज उन्होंने जेडीएस पार्टी जॉइन कर ली है। पूर्व मंत्री केएस ईश्वरप्पा लिस्ट जारी होने से पहले ही चुनावी राजनीति से संन्यास ले चुके हैं। यानी वे राजनीति में तो रहेंगे, लेकिन चुनाव नहीं लड़ेंगे। बीजेपी के एनवाई गोपालकृष्ण ने भी 1 अप्रैल को पार्टी छोड़ दी थी।
CM बसवराज बोले- कुछ नेता विधायक बनने की इच्छा से बदल रहे दल
कर्नाटक के मुख्यमंत्री बसवराज बोम्मई ने शुक्रवार को पूर्व CM लक्ष्मण सावदी के कांग्रेस में जाने को लेकर कहा कि विधायक बनने की इच्छा रखने वाले कुछ नेता अलग हो सकते हैं, लेकिन कार्यकर्ता पार्टी के लिए कमिटेड हैं। कांग्रेस कुछ असंतुष्ट भाजपा नेताओं को शामिल कर रही है जो टिकट नहीं मिलने से नाराज हैं। यह स्वाभाविक है कि रूलिंग पार्टी में टिकट की अधिक डिमांड रहेगी। उन्होंने कहा कि नेताओं के दल बदलने से कोई फर्क नहीं पड़ेगा।
 JDS के तीन विधायकों ने पार्टी छोड़ी
JDS के 3 विधायक अबतक पार्टी छोड़ चुके हैं। JDS विधायक एटी रामास्वामी ने 1 अप्रैल को इस्तीफा दिया और बाद में भाजपा में शामिल हो गए। उनसे पहले गुब्बी से चार बार के विधायक एसआर श्रीनिवास इस्तीफा देकर कांग्रेस में शामिल हो गए थे। वहीं, इस्तीफा देने वाले तीसरे जेडीएस विधायक केएम शिवलिंग गौड़ा हैं, जिन्होंने राज्य में आचार संहिता लगने के बाद अपने पद से इस्तीफा दे दिया था।
वहीं भाजपा के वरिष्ठ नेता और विधायक नेहरू ओलेकर ने भी विधानसभा चुनाव में टिकट नहीं मिलने के बाद गुरुवार को पार्टी छोड़ दी थी। वहीं, मीडिया रिपोर्ट्स के मुताबिक एनआर रमेश को भाजपा से टिकट ना मिलने के बाद उनके करीब 1200 से अधिक समर्थकों ने पार्टी की प्राथमिक सदस्यता से इस्तीफा दे दिया है।
शेट्टार ने भाजपा अध्यक्ष से की मुलाकात, विधायक रघुपति भी नाराज
भाजपा के चुनावी उम्मीदवारों की दूसरी लिस्ट के बाद भी पूर्व CM जगदीश शेट्टार के नाम की घोषणा नहीं की गई है। शेट्टार हुबली-धारवाड़ से विधायक हैं। उन्होंने मंगलवार को दावा किया कि पार्टी ने उन्हें चुनाव नहीं लड़ने के लिए कहा है। टिकट न मिलने पर उन्होंने नाराजगी जताई। इस बयान के बाद उन्हें दिल्ली बुलाया गया, जहां उन्होंने बुधवार को भाजपा अध्यक्ष जेपी नड्डा से मुलाकात की।
वहीं, उडुपी से विधायक रघुपति भट्ट को भी इस बार पार्टी ने टिकट नहीं दिया है, जिसे लेकर वे काफी भावुक हैं। भट्ट को इस बात का ज्यादा दुख है कि उन्हें इस बात की जानकारी टीवी चैनलों से मिली। उन्होंने कहा-अगर उनकी जाति की वजह से उन्हें टिकट नहीं दिया गया है तो वह इसे स्वीकार नहीं कर सकते हैं। ऐसे में अटकलें लगाईं जा रही हैं कि वो भी पार्टी छोड़ सकते हैं।
ईश्वरप्पा का संन्यास, शिवमोगा में नगर निगम में 21 सदस्यों के इस्तीफे
पूर्व मंत्री केएस ईश्वरप्पा के संन्यास के बाद शिवमोगा में नगर निगम के 19 सदस्यों ने अपने पद से इस्तीफा दे दिया है। मेयर और डिप्टी मेयर ने भी पद छोड़ दिया है। शिवमोगा के जिला अध्यक्ष ने भी ईश्वरप्पा के समर्थन में इस्तीफा दिया है।
बता दें कि तत्कालीन ग्रामीण विकास और पंचायत राज मंत्री (RDPR) केएस ईश्वरप्पा पर मंत्री पद पर रहते हुए 40% कमीशन लेने का आरोप लगा था। ठेकेदार संतोष पाटिल ने उन पर आरोप लगाकर आत्महत्या कर ली थी, जिसके बाद उन्हें अप्रैल 2022 में मंत्री पद से इस्तीफा देना पड़ा था। हालांकि जांच के बाद उन्हें क्लीन चिट दे दी गई थी।
मजबूत स्थिति में नजर आ रही कांग्रेस, 
इस बार कांग्रेस पार्टी मजबूत स्थिति में नजर आ रही है। अन्य दलों को छोड़कर कांग्रेस में दो बड़े नेता शामिल हुए हैं। पहले, पूर्व डिप्टी सीएम लक्ष्मण सावदी और दूसरे, 4 बार के विधायक एसआर श्रीनिवास। वहीं, भाजपा में लगातार इस्तीफे दिए गए हैं। कई विधायक टिकट काटे जाने से नाराज हैं।
कर्नाटक विधानसभा चुनाव में भाजपा अब तक बहुमत के आंकड़े को पार नही कर पाई है। हालांकि पिछले बार के चुनाव में यह सबसे बड़ी पार्टी बनकर उभरी थी। ऐसे में करीब 30 सीटों पर बगावत का सामना कर रही बीजेपी को लगभग 10 सीटों पर नुकसान उठाना पड़ सकता है। बता दें कि भाजपा ने दो लिस्ट जारी करके 212 कैंडिडेट्स के नाम की घोषणा की है। इसमें19 मौजूदा विधायकों के टिकट काटे गए थे।
